
Text rozhodnutia
Súd: Najvyšší súd Spisová značka: 3Sžf/37/2014 Identifikačné číslo súdneho spisu: 7012201280 Dátum vydania rozhodnutia: 01. 07. 2014 Meno a priezvisko sudcu, VSÚ: JUDr. Gabriela Gerdová ECLI: ECLI:SK:NSSR:2014:7012201280.1 Uznesenie Najvyšší súd Slovenskej republiky v právnej veci žalobcu: LOGIMEX, s.r.o., so sídlom Hlavná 600, Streda nad Bodrogom, IČO: 36 769 860, zastúpený: JUDr. Martina Gombošová, advokátka, so sídlom v Košiciach, Moldavská cesta 21/A, IČO: 35 563 079, proti žalovanému: Finančné riaditeľstvo Slovenskej republiky, Lazovná 63, Banská Bystrica, o preskúmanie zákonnosti postupu a rozhodnutia žalovaného č. 1020505/1/1145889/2012 zo dňa 31. augusta 2012, v konaní o odvolaní žalobcu proti uzneseniu Krajského súdu v Košiciach č. k. 7S/203/2012-15 zo dňa 11. marca 2014, jednomyseľne r o z h o d o l : Najvyšší súd Slovenskej republiky odvolanie žalobcu o d m i e t a. Žiaden z účastníkov nemá právo na náhradu trov odvolacieho konania. o d ô v o d n e n i e : Krajský súd v Košiciach napadnutým uznesením zastavil konanie vedené na Krajskom súde v Košiciach pod sp. zn. 7S/203/2012 podľa § 10 ods. 1 zákona č. 71/1992 Zb. o súdnych poplatkoch pre nezaplatenie súdneho poplatku. Uznesenie krajského súdu napadol žalobca odvolaním. Najvyšší súd Slovenskej republiky ako súd odvolací (§ 10 ods. 2 O.s.p.) skôr ako pristúpil k vecnému preskúmaniu napadnutého uznesenia, skúmal včasnosť podania odvolania, pričom zistil, že bolo podané oneskorene. Podľa § 246c ods. 1 veta prvá O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 218 ods. 1 písm. a/ O.s.p. odvolací súd odmietne odvolanie, ktoré bolo podané oneskorene. Podľa § 204 ods. 1 veta prvá O.s.p. odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Do plynutia lehoty sa nezapočítava deň, keď došlo k skutočnosti určujúcej začiatok lehoty (§ 57 ods. 1 O.s.p.). Lehota je zachovaná, ak sa posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť (§ 57 ods. 3 O.s.p.). Podľa § 57 ods. 2 veta druhá O.s.p. ak koniec lehoty pripadne na sobotu, nedeľu alebo sviatok, je posledným dňom lehoty najbližší nasledujúci pracovný deň. Z obsahu súdneho spisu krajského súdu vyplýva, že napadnuté uznesenie bolo právnemu zástupcovi žalobcu doručené dňa 07.04.2014. Lehota na podanie odvolania začala plynúť žalobcovi dňa 08.04.2014 a posledný deň tejto lehoty pripadol na deň 22.04.2014, ktorý bol riadnym pracovným dňom. Žalobca podal odvolanie osobne na Krajský súd v Košiciach na dňa 25.04.2014 (odtlačok pečiatky na podaní), teda po uplynutí zákonnej pätnásťdňovej lehoty na podanie odvolania. Na základe uvedeného odvolací súd odvolanie žalobcu ako oneskorene podané podľa § 218 ods. 1 písm. a/ O.s.p. odmietol. O trovách konania rozhodol odvolací súd podľa § 246c ods. 1 veta prvá O.s.p. v spojení s § 224 ods. 1 O.s.p. a v spojení s analogickou aplikáciou ust. § 146 ods. 1 písm. c/ O.s.p. Účinky odmietnutia odvolania sú obdobné účinkom zastavenia odvolacieho konania. Preto Najvyšší súd Slovenskej republiky rozhodol, že žiaden z účastníkov konania nemá právo na náhradu trov odvolacieho konania. Toto rozhodnutie prijal Najvyšší súd Slovenskej republiky v senáte pomerom hlasov 3:0 (§ 3 ods. 9 zákona č. 757/2004 Z.z. o súdoch a o zmene a doplnení niektorých zákonov v znení účinnom od 01. mája 2011). Poučenie: Proti tomuto uzneseniu opravný prostriedok nie je prípustný.

